b'\n_START_ARTICLE_\nRatmanova \xc3\xb8en\n_START_SECTION_\nGeografi\n_START_PARAGRAPH_\nRatmanova \xc3\xb8en ligger i Beringstr\xc3\xa6det omkring 45 km sydvest for Kap Dezjnjov p\xc3\xa5 Tjuktjerhalv\xc3\xb8en i Sibirien, mellem Sibirien mod vest, Alaska mod \xc3\xb8st, Beringshavet mod syd og Tjukterhavet mod nord. \xc3\x98en udg\xc3\xb8r den vestlige del af Diomede\xc3\xb8erne og er Ruslands \xc3\xb8stligste punkt. Nabo\xc3\xb8en den amerikanske \xc3\xb8 Lille Diomede\xc3\xb8 er kun omkring 4 km v\xc3\xa6k, men er adskilt af datolinjen._NEWLINE_\xc3\x98en er af vulkansk oprindelse og har et areal p\xc3\xa5 cirka 29,1 km\xc2\xb2. Den internationale datolinje l\xc3\xb8ber omkring 1,3 kilometer \xc3\xb8st for \xc3\xb8en. Administrativt er \xc3\xb8en en del af Tjukotka rajon i Tjukotskij autonome okrug.\n_START_SECTION_\nHistorie\n_START_PARAGRAPH_\n\xc3\x98erne har v\xc3\xa6ret beboet af inuitter i lang tid._NEWLINE_\xc3\x98gruppen blev opdaget af den russiske opdagelsesrejsende Semjon Dezjnjov i 1648, men faldt i glemmebogen og blev genopdaget 16. august 1728 af danskeren Vitus Bering, der var i den russiske tjeneste. \xc3\x98gruppen blev navngivet som Diomede \xc3\xb8erne efter den russiske martyr Sankt Diomedes fejrede denne dato._NEWLINE_1867 solgte Rusland Alaska til USA og gr\xc3\xa6nsen kom til at g\xc3\xa5 mellem \xc3\xb8erne._NEWLINE_Efter 2. Verdenskrig sendtes beboerne p\xc3\xa5 Ratmanova \xc3\xb8en til fastlandet, fordi de havde haft kontakt med amerikanerne. I dag er nogle inuitter vendt tilbage, og har permanent visum til at krydse gr\xc3\xa6nsen, s\xc3\xa5 de frit kan sejle mellem de to \xc3\xb8er, efter aftale mellem Rusland og USA._NEWLINE_7. august 1987, under den kolde krig, sv\xc3\xb8mmede amerikaneren Lynne Cox fra Lille Diomede\xc3\xb8 til Ratmanova \xc3\xb8en som en fredelig protest.'